Γνωμοδότηση για την πρόταση οδηγίας του Συμβουλίου για την τροποποίηση της οδηγίας 77/388/ΕΟΚ και για τη λήψη μέτρων απλούστευσης στον τομέα του φόρου προστιθέμενης αξίας - Πεδίο εφαρμογής ορισμένων απαλλαγών και πρακτικές λεπτομέρειες εφαρμογής τους (1) (94/C 195/25)

Στις 30 Μαρτίου 1994 και σύμφωνα με το άρθρο 198 της Συνθήκης ΕΟΚ, το Συμβούλιο των Ευρωπαϊκών Κοινοτήτων ζήτησε τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Επειδή το Συμβούλιο έχει τάξει μια εξαιρετικά σύντομη προθεσμία για την κατάρτιση της γνωμοδότησης αυτής, η ΟΚΕ αποφάσισε να ακολουθήσει την επείγουσα διαδικασία του άρθρου 46 του ΕΚ και να ορίσει τον κ. R. Mόller Γενικό Εισηγητή.

Κατά την 315η σύνοδο ολομέλειας (συνεδρίαση της 27ης Απριλίου 1994), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

Η Οικονομική και Κοινωνική Επιτροπή επικροτεί την πρόταση οδηγίας και υποβάλλει συγχρόνως ορισμένες παρατηρήσεις:

1. Η ΟΚΕ διαπιστώνει ότι η πρόταση οδηγίας έχει ως στόχο τη διευκόλυνση της εφαρμογής του συστήματος ΦΠΑ στα κράτη μέλη της Κοινότητας. Ελπίζει ότι η εν λόγω οδηγία θα έχει ως αποτέλεσμα την πραγματική απλούστευση του συστήματος, πράγμα που θα συμβάλει σημαντικά στην καλύτερη λειτουργία της εσωτερικής αγοράς και θα παράσχει τα εχέγγυα στις επιχειρήσεις για ισότιμες συνθήκες από πλευράς ανταγωνισμού.

2. Η ΟΚΕ επιμένει στο θέμα της τροποποίησης του κοινοτικού συστήματος του ΦΠΑ ώστε να καταστεί πιο στεγανό έναντι πιθανών φοροδιαφυγών.

3. Η ΟΚΕ διατηρεί αμφιβολίες σχετικά με την αποτελεσματικότητα των διατάξεων του άρθρου 1, σημεία 4 και 7, όσον αφορά συναλλαγές στο πλαίσιο διαδικασιών αποθήκευσης άλλων από την τελωνειακή παρακατάθεση. Οι διατάξεις αυτές προέρχονται από τη δικαιολογημένη προσπάθεια για αποκέντρωση (επικουρικότητα) αλλά, λόγω ιδιαίτερα του προαιρετικού τους χαρακτήρα, δεν αποτελούν βεβαίως μια αναγκαία, ενιαία λύση. Επιπλέον η προτεινόμενη λύση δεν φαίνεται κατάλληλη να επιφέρει μια αναγκαία απλούστευση σε σχέση με το χειρισμό από πλευράς φόρου κύκλου εργασιών άλλων αλυσίδων συναλλαγών στις οποίες συμμετέχουν περισσότερες από τρεις επιχειρήσεις στις οποίες πραγματοποιείται μια ενδοοικονομική κυκλοφορία αγαθών.

4. Η ΟΚΕ έχει αμφιβολίες σχετικά με την πληρότητα της σχετικής ρύθμισης στο άρθρο 1, σημείο 6 και στο άρθρο 2 όσον αφορά ορισμένες μεταφορές αγαθών και συναφείς παροχές. Οι αναφερόμενες στο άρθρο 2 αποφάσεις του Συμβουλίου προβλέπουν απλοποιημένες λύσεις με περιορισμένη ισχύ μέχρι την 31η Δεκεμβρίου 1994, για συγκεκριμένες εργασίες και κινητά ενσώματα αντικείμενα τα οποία δεν αποτελούν προϊόν εργασίας κατά πρότυπο (φασόν). Συνεπώς η πρόταση οδηγίας χρειάζεται να συμπληρωθεί κατάλληλα λόγω της προαναφερθείσας παρέλευσης της σχετικής προθεσμίας.

5. Η ΟΚΕ ζητεί από την Επιτροπή να επανεξετάσει τις διατάξεις αυτές υπό το πνεύμα της πραγματικής απλούστευσης και διαφάνειας. Αν διατηρηθούν, η Επιτροπή πρέπει να παρακολουθεί από κοντά την εφαρμογή τους για να αποφεύγεται η υπέρμετρη επιβάρυνση των επιχειρήσεων και εκείνων που υπόκεινται στο ΦΠΑ, και για να αποφεύγεται η δημιουργία υποννοιών φοροδιαφυγής, όπως αναφέρεται στο σημείο 2.

Βρυξέλλες, 27 Απριλίου 1994.

Ο Πρόεδρος της

Οικονομικής και Κοινωνικής Επιτροπής

Susanne TIEMANN

(1) ΕΕ αριθ. C 107 της 15. 4. 1994, σ. 7.